Die geldlesse wat Covid-19 ons geleer het - Jou Geld | Solidariteit WêreldJou Geld | Solidariteit Wêreld
Tuis › Artikels › Die geldlesse wat Covid-19 ons geleer het
Byna almal van ons word geraak deur die huidige ekonomiese onrus, maar vir dié wat daaraan gewoond is om van salaristjek-tot-salaristjek te lewe, is die impak soveel erger. Veral as jy nou gedwing word om kredietkaartskuld met hoë rente aan te gaan om jou en jou gesin deur hierdie moeilike tyd te dra. Die truuk is om te keer dat jy in die eerste plek in daardie kwesbare posisie beland.
Les 1: Besef dat skuld vreesaanjaend kan wees
Daar is seker min dinge so angswekkend soos om jou inkomste te verloor terwyl jy weet dat jy skuld het wat teen maandeinde betaal moet word. Indien jy jou in dié posisie bevind – vra jou skuldeisers om jou te help met 'n hanteerbare terugbetalingsplan. 'n Proaktiewe houding kan jou help om beter voorwaardes te beding en jou kredietrekord beskerm.
Gebruik die lae rentekoerse tot jou voordeel sodra jou inkomste herstel en delg jou skuld so vinnig moontlik. Gebruik ook die geld wat jy tydens die inperking op uitgawes soos brandstof en ander kostes bespaar om soveel as moontlik van jou skuld te delg. Begin met die duurste skuld, wat gewoonlik jou kredietkaarte, klererekeninge of onversekerde lenings sal wees.
Les 2: Bou 'n noodfonds voordat jy belê
Terwyl beleggings 'n goeie manier is om jou kontant te laat groei en vir die toekoms te spaar, bied nie alle opsies onmiddellike likiditeit tydens noodgevalle nie. 'n Noodfonds kan vir jou tyd koop en jou kans gee om weer op jou voete te kom, selfs al droog jou bronne van inkomste op. Poog om ten alle tye tot ses maande se voorsorgbesparings – wat ideaal gesproke ses maande se uitgawes moet wees – in 'n noodfonds te spaar.
Les 3: Belê vir die langtermyn
Dit voel miskien nie billik om te kyk hoe beleggings wat al jare deel van jou portefeulje is, 'n groot deel van hul waarde binne 'n paar weke verloor nie. Maar die kort, skerp daling beklemtoon slegs die langtermyn aard van suksesvolle belegging. Wanneer ons na die geskiedenis kyk, weet ons dat die markte selfs in die donkerste tye terugbons en selfs hoër hoogtes bereik.
Les 4: Diversifiseer
Dit is van kritieke belang om jou belegbare kontant in aandele, kommoditeite, metale en meer te versprei. Wanneer een bedryf geraak word, word 'n ander gewoonlik gedurende finansiële krisisse bevoordeel.
Les 5: Hou jou verbruikerskrediet minimaal
Daar is mense wat tot 50% of meer van hul maandelikse inkomste verbind tot die terugbetaling van leningspaaiemente. Gekonfronteer met die vooruitsig van werkverlies of aansienlike salarisverminderings, raak dit egter moeilik om alle paaiemente betyds terug te betaal. Die moratorium op die terugbetaling van termynlenings bied tydelike verligting maar is nie 'n oplossing nie.
Die krisis leer ons dat, net omdat ons krediet kan kry, dit nie beteken dat ons meer krediet moet oorweeg as wat nodig is nie. Kenners stel voor dat jou vaste kredietbetalings nooit meer as 20-30% van jou netto maandelikse inkomste moet wees nie.
Les 6: Gesondheidsversekering is van kardinale belang
Wanneer 'n mens fiks en gesond is, bevraagteken jy maklik die belangrikheid van jou mediese fonds en versekeringspolisse. 'n Gesondheidskrisis soos Covid-19 herinner ons egter net weer waarom ons dit nodig het. As jy nie jou premies kan betaal nie, kan jy dit oorweeg om af te gradeer, maar probeer om die dekking te behou.
Les 7: Leef binne jou vermoë
Binne 'n florerende ekonomie sal jou inkomste ook toeneem. Fokus egter in sulke tye daarop om jou bestedings in toom te hou. Jy wil nie met die onderhoud van jou vorige lewenstyl en jou vorige bestedingsgewoontes opgeskeep sit wanneer iets soos Covid-19 die hele ekonomie tot stilstand bring nie.
'n Proporsionele toename in jou lewenstyl, tesame met jou inkomste, is nooit 'n goeie idee nie. Sodra jy jou permanente uitgawes vasgestel het – probeer om 'n diskresionêre besteding van tot en met 20% daarvan te handhaaf en spaar die res.
Les 8: 'n Persoonlike begroting is noodsaaklik
'n Persoonlike begroting gee jou insig in jou vaste kostes, veranderlike uitgawes, en meer. Met 'n begroting byderhand kan jy ook langtermyn beplan deur te besluit of jy die kredietmoratorium wat deur die banke aangebied word moet aanvaar, en of jy kan regkom deur jou ander uitgawes te verminder en te bespaar op jou rentebetalings. 'n Goed beplande begroting sal jou help om jou beskikbare finansiële hulpbronne ten beste te benut in onseker tye.
Les 9: 'n Tweede bron van inkomste
Bou verskillende inkomstebronne op sodat jy nie afhanklik is van 'n enkele bron wat dalk kan wegval nie. Dit beteken jy moet verskillende soorte besighede of inkomstestrome hê wat onafhanklik van mekaar is en wat die een kan vervang as die ander 'n probleem sou gee. Dit verg egter baie moeite en ekstra werksure.
Les 10: Bou inkomstebeleggings
Die maklikste oplossing vir 'n tweede inkomste wat nie jou persoonlike tyd en energiebronne sal tap nie, is om vanaf jou eerste salaris te begin spaar, met minder geld te leef en om nie net kapitaalgroeibeleggings nie, maar ook inkomstebeleggings op te bou.
Inkomstebeleggings wat gereelde, vasgestelde opbrengste behaal, kan bydra tot 'n addisionele inkomstestroom. Die belegging kan 'n spesifieke uitgawe delg, soos byvoorbeeld jou huur of versekering. Dit genereer passiewe inkomste en gee meer sekerheid aan jou kontantvloei. Die kuns is om soveel moontlik van jou uitgawes met beleggings te beskerm sodat jy ekstra sekuriteit opbou, bo en behalwe jou salaris.
Terwyl 'n wêreldwye ekonomiese afswaai soos dié wat ons nou beleef buite jou beheer is, het jy nou die geleentheid om die nodige lesse daaruit te leer sodat jy dit in die toekoms suksesvol kan toepas.
https://www.sowetanlive.co.za/business/money/2020-07-23-six-financial-lessons-we-can-learn-from-the-covid-19-pandemic/